Folketing
2003-05-15

Jeg kan desuden oplyse, at Miljøstyrelsen i forbindelse med diskussionerne om et nyt legetøjsdirektiv har bedt Kommissionen om at lade Den Videnskabelige Komité vurdere, om de nuværende krav til tungmetaller i legetøj er tilstrækkeligt sikre. Regeringen er enig med forslagsstillerne om, at forskningsindsatsen vedrørende børns og gravides følsomhed skal styrkes, og dette vil ske i forbindelse med den styrkede forskningsindsats på hormonforstyrrende stoffer, som vi sammen med De Radikale har vedtaget i forbindelse med finansloven. Derudover sker der allerede i den nuværende forskningsindsats en betydende indsats for at belyse omfanget af menneskets udsættelse for miljøfaktorerne, herunder særligt følsomme grupper. Regeringen vil, som den har lovet i forslaget til strategien for miljø og sundhed, nedsætte et koordinationsudvalg på tværs af ministerierne for at øge samarbejdet inden for områderne risikovurdering, risikohåndtering og risikokommunikation, bl.a. med hensyn til beskyttelse af særligt følsomme og udsatte grupper i befolkningen. Der findes altså ingen danske undersøgelser af bromerede flammehæmmere i modermælk, men svenske undersøgelser har vist en stigende tendens for de mest problematiske stoffer.